b'\n_START_ARTICLE_\nPaxos\n_START_SECTION_\nHist\xc3\xb2ria\n_START_PARAGRAPH_\nSegons la mitologia grega, va ser Posid\xc3\xb3, en colpejar amb el seu trident l\'illa de Corf\xc3\xba, qui va crear Paxos._NEWLINE_Tot i que l\'illa va ser possiblement habitada des de temps prehist\xc3\xb2rics, es considera tradicionalment que els primers pobladors de Paxos van ser els fenicis. El nom de l\'illa podria derivar de Pax, "pissarra" en la seva llengua. Tamb\xc3\xa9 n\'hi ha altres explicacions: del mot llat\xc3\xad pax (pau), dels mots grecs \xcf\x80\xce\xb1\xce\xba\xcf\x83\xcf\x8e\xcf\x83\xce\xb1\xcf\x82 \xce\xb8\xcf\x8d\xcf\x81\xce\xb1\xcf\x82 (portes tancades) entre d\'altres._NEWLINE_Els romans governaven l\'illa des del segle II aC. Durant el per\xc3\xadode bizant\xc3\xad i l\'edat mitjana va ser objecte de constants atacs pirates. L\'illa va caure sota el domini veneci\xc3\xa0 al final del segle XIV._NEWLINE_Durant les guerres napole\xc3\xb2niques les Illes J\xc3\xb2niques van ser ocupades pels francesos, una alian\xc3\xa7a russo-turca, i finalment pels brit\xc3\xa0nics, que van establir la "Ionian Union" el 1815. El 1864, juntament amb la resta de les illes J\xc3\xb2niques, Paxos va ser cedida a l\'estat grec._NEWLINE_Segons Plutarc, durant el regnat de l\'emperador Tiberi (14-37 dC) els tripulants d\'un vaixell de cabotatge que feia cap a It\xc3\xa0lia, en passar davant de l\'illa de Paxos, van sentir un crit, sortit del bosc, que deia \xc2\xabel d\xc3\xa9u Pan ha mort!\xc2\xbb. En arribar a Roma, la not\xc3\xadcia es va escampar, provocant una gran por a tot el territori de l\'Imperi fins al punt que, finalment, l\'Emperador Tiberi es va veure obligat a publicar un edicte, dient que el deu Pan no havia mort. D\'aquest episodi de gran por, deriva la veu p\xc3\xa0nic, tamb\xc3\xa9 coneguda com a por p\xc3\xa0nica.\n_START_SECTION_\nLlengua\n_START_PARAGRAPH_\nEl dialecte que es parla a Paxi \xc3\xa9s ple de paraules venecianes, fen\xc3\xadcies, franceses, angleses, bizantins i del grec antic. Semba molt al de Corf\xc3\xba, per\xc3\xb2 t\xc3\xa9 una intonaci\xc3\xb3 diferent.'